**Christian Perez** (født 13. mai 1963 i Marseille) er en fransk tidligere fotballspiller.

Christian Perez startet karrieren i Nîmes hvor han debuterte allerede som 16-åring mot slutten av 1979/80-sesongen. Perez kom for alvor inn i bildet på seniorlaget til Nîmes etter at 1980/81-sesongen endte med nedrykk fra Ligue 1.

I 1987 ble han hentet til Montpellier som var nyopprykket til Ligue 1 og satset friskt. Montpellier endte en veldig god 1987/88-sesong på tredjeplass på tabellen. Til tross for at Perez hadde vært et av lagets beste spillere, ville Montpellier selge ham for å gjøre plass til forsterkninger. Etter at Perez nektet en overgang til Metz, kom man til enighet om en utlånsavtale med Paris Saint-Germain.

Hos Paris Saint-Germain gjorde Perez sine saker så bra at han ble innkalt av den nyansatte landslagstreneren Michel Platini for sin landslagsdebut for Frankrike i november 1988. Perez innledet sin landslagskarriere med scoring etter bare tre minutters spill i et bortetap for Jugoslavia.

Under ledelse av Tomislav Ivic endte Paris Saint-Germain 1988/89-sesongen med andreplass på tabellen, tre poeng bak seriemester Marseille. Montpellier ønsket Perez tilbake etter låneoppholdet. Perez ønsket imidlertid å bli i hovedstaden, så Paris Saint-Germain benyttet seg av opsjonen om å kjøpe ham etter låneavtalens utløp. De fire sesongene Perez tilbragte hos Paris SG var de beste årene av hans fotballkarriere. Hans landslagskarriere utspant seg over samme periode. Liten av vekst, markerte Perez seg i en offensiv midtbanerolle som en kreativ spiller med solid ballkontroll, lavt tyngdepunkt og en god venstrefot.

Rett i forkant av EM-sluttspillet i 1992 brøt forhandlinger med Paris SG om ny kontrakt ned. Resultatet ble en overgang til Monaco, som han senere har innrømmet han egentlig ikke ønsket og var et uheldig karrierevalg.

Perez var involvert i alle de tre innledende gruppespill-kampene av Frankrikes skuffende innsats under EM-sluttspillet i 1992, der franskmennene var en av forhåndsfavorittene etter å ha imponert under kvalifiseringen. De tre kampene i sluttspillet ble også de siste landskampene han spilte. Oppholdet hos Monaco ble i økende grad preget av skader og sviktende form.

For å fortsette karrieren i Ligue 1 aksepterte Perez i 1994 et tilbud fra Lille framfor alternativene Cannes og Nice i divisjonen under. Det ble med én sesong hos Lille, som valgte å la ham gå da han måtte gjennomgå en operasjon ved sesongslutt.

Ringen ble sluttet da han tilbragte sin siste sesong i fransk fotball tilbake der han startet, i Nîmes under Pierre Barlaguet, som ga ham sin seniordebut som 16-åring.

Perez avsluttet fotballkarrieren med et opphold i kinesisk fotball.

Referanser
----------

1. ↑   transfermarkt.com, Transfermarkt spiller-ID 101117, besøkt 9. oktober 2017[Hentet fra Wikidata]
2. ↑  Antoine Donnarieix (13. februar 2016). «Des présidents comme Borelli, il n'en reste plus beaucoup». So Foot. Besøkt 10. januar 2021.

Eksterne lenker
---------------

* (fr) Christian Perez – LÉquipe Rediger på Wikidata

* (en) Christian Perez – Transfermarkt Rediger på Wikidata

* (en) Christian Perez – national-football-teams.com Rediger på Wikidata

* (en) Christian Perez – FootballDatabase.eu Rediger på Wikidata

* (en) Christian Perez – Soccerway Rediger på Wikidata

* (en) Christian Perez – EU-Football.info Rediger på Wikidata

* (en) Christian Perez – PlaymakerStats.com Rediger på Wikidata

* (en) Christian Perez – FBref Rediger på Wikidata
* Profil hos Fédération Française de Football
* Profil Arkivert 11. januar 2021 hos Wayback Machine. hos France Football

| * v
* d
* r
Frankrikes tropp – EM i fotball 1992 |
| --- |
| 
* 1 Martini
* 2 Amoros (k)
* 3 Silvestre
* 4 Petit
* 5 Blanc
* 6 Casoni
* 7 Deschamps
* 8 Sauzée
* 9 Papin
* 10 Fernández
* 11 Perez
* 12 Cocard
* 13 Boli
* 14 Durand
* 15 Divert
* 16 Vahirua
* 17 Garde
* 18 Cantona
* 19 Rousset
* 20 Angloma
* Landslagstrener: Platini

 | Flagget til Frankrike |